**Goleuni**

**Daniel 2:22**

*Mae e'n datguddio pethau sy'n ddirgelwch llwyr. Mae e'n gweld beth sy'n y tywyllwch; mae golau o'i gwmpas e bob amser.*

Pan dŷn ni wedi drysu, yn methu’n lân a deall be sy’n digwydd o’n cwmpas rydyn ni’n aml yn dweud, “Dwi’n y twyllwch”, neu “Dwi’n y niwl”. Efallai’n bod ni wedi gofyn i rywun arall ein goleuo ni ar ryw fater er mwyn i ni gael ei ddeall yn iawn. Hen deimlad annifyr yw bod yn y tywyllwch a theimlo ar goll ynglŷn a rhyw fater sy’n bwysig i ni.

Mae yna nifer o awduron wedi gwneud ffortiwn yn sgwennu am gymeriadau sy’n gallu datrys dirgelion o bob math – Agatha Christie - Miss Marple/Hercule Poirot, Arthur Conan-Doyle - Sherlock Holmes, Colin Dexter – Inspector Morse i enwi ond tri. Ond cymeriadau ffuglen yw’r rhain i gyd. Ym mywyd go iawn mae yna ddirgelion sy’n aros heb eu datrys, troseddau sy’n aros heb eu cosbi, a phroblemau sy’n ymddangos yn rhy ddyrys i’w taclo.

Roedd gan Daniel, un o gymeriadau’r Hen Destament, broblem enfawr. Roedd y Brenin Nebwchadnesar yn bygwth lladd pob un o ddynion doeth y wlad, yn cynnwys Daniel, os na chai esboniad i freuddwyd arswydus roedd e wedi ei chael.

*Os na wnewch chi (esbonio’r freuddwyd) bydd eich cyrff chi'n cael eu rhwygo'n ddarnau, a'ch cartrefi'n cael eu troi'n domen sbwriel!  (Daniel 2:5)*

Roedd y freuddwyd yn poeni’r Brenin ac roedd yn colli cwsg o’r herwydd. Yn sicr mae llawer ohonon ni wedi cael hunllefau sydd wedi ein deffro ni neu wedi ein gadael ni’n teimlo’n anesmwyth, ond gan ei fod yn frenin roedd gan Nebwchadnesar y grym i ddial ar bawb o’i gwmpas os na chai esboniad i’w freuddwyd. Gofynnodd ei ddynion doeth i’r brenin beth oedd y freuddwyd ond gwrthododd ddweud wrthyn nhw, gan fynnu eu bod nhw’n dweud be’n union oedd cynnwys ei freuddwyd **a** rhoi esboniad iddi.

*Dyma'r dynion doeth yn ateb y brenin, “Does neb ar wyneb daear allai wneud beth mae'r brenin yn ei ofyn. A does yna erioed frenin (sdim ots pa mor bwerus oedd e) wedi gofyn y fath beth i'w ddewiniaid, ei swynwyr neu ei ddynion doeth.**Mae'r brenin yn gofyn am rywbeth sy'n amhosib! Dim ond y duwiau sy'n gwybod yr ateb – a dŷn nhw ddim yma gyda ni!”*

*Pan glywodd hynny, dyma'r brenin yn gwylltio'n lân, a gorchymyn fod dynion doeth Babilon i gyd i gael eu lladd.*

Am unwaith roedd ei ddynion doeth yn dweud y gwir, *doedd neb ar wyneb daear a allai wneud beth oedd y brenin yn ei ofyn!* Ond roedd Daniel yn un o bobl Dduw, ac yn credu yn Nuw y Beibl ac fe drodd ato mewn gweddi a gofyn i eraill weddïo hefyd -

*Gofynnodd iddyn nhw (ei ffrindiau) weddïo y byddai Duw'r nefoedd yn drugarog, ac yn dweud wrthyn nhw beth oedd ystyr ddirgel y freuddwyd. Wedyn fydden nhw ddim yn cael eu dienyddio gyda gweddill dynion doeth Babilon.* *Y noson honno dyma Daniel yn cael yr ateb i'r dirgelwch, mewn gweledigaeth yn ystod y nos.*

Aeth ati’n syth wedyn i foli’r Arglwydd a diolch iddo am ateb eu gweddïau. Fel rhan o’i weddi o ddiolch dwedodd,

*Mae e'n datguddio pethau sy'n ddirgelwch llwyr. Mae e'n gweld beth sy'n y tywyllwch; mae golau o'i gwmpas e bob amser.*

Doedd neb ar y ddaear yn gallu datrys dirgelwch breuddwyd y brenin ond roedd yr unig wir Dduw yn gallu gwneud hynny. Pan esboniodd Daniel y cyfan i’r Brenin Nebwchadnesar dwedodd wrtho, *mae yna Dduw yn y nefoedd sy'n gallu dangos ystyr pob dirgelwch. Mae'r Duw yma wedi dangos i Nebwchadnesar beth sy'n mynd i ddigwydd yn y dyfodol.*

Does dim byd yn guddiedig oddi wrth Dduw. Mae o’n gweld i mewn i bob cornel tywyll o’n bywydau ni. Mae o’n gweld y galon a’r meddwl (Jeremeia 17:10; 1 Samuel 16:7). Gallwn ni drio cuddio pethau oddi wrtho ond cymaint yw goleuni Duw fel,

*Bydd popeth sydd wedi'i guddio yn cael ei weld yn glir maes o law. Bydd pob cyfrinach yn cael ei rhannu ac yn dod i'r golwg.* *(Mathew 5:17).*

Roedd hyn yn oed y Brenin Nebuchadnesar, dyn di-Dduw, oedd wedi dinistrio Jerwsalem a chaethgludo’r Iddewon yn gorfod cyfaddef,

*Does dim amheuaeth fod dy Dduw di yn Dduw ar y duwiau i gyd, ac yn feistr ar bob brenin. Mae e'n gallu datguddio pob dirgelwch!” (Daniel 2:47)*

Ein Tad, (yn cynnwys aralleiriad o Effesiaid 1:3-9/Colosiaid 1:27)

Does dim byd yn dywyllwch i ti a does dim yn guddiedig oddi wrthyt ti. Rwyt ti’n Dduw hael ac eisiau bendithio dy bobl. Rwyt ti wedi tywallt pob bendith ysbrydol sy'n y byd nefol arnon ni sy'n perthyn i'r Meseia. Hyd yn oed cyn i'r byd gael ei greu, cawson ni'n dewis gennyt ti i fod mewn perthynas â'r Meseia, ac i fod yn lân a di-fai yn dy olwg. Yn dy gariad trefnais ymlaen llaw i ni gael ein mabwysiadu i'th deulu. Iesu y Meseia wnaeth hyn yn bosib; roedd wrth ei fodd yn gwneud hynny! Diolch i ti ein Tad am yr haelioni anhygoel rwyt ti wedi'i ddangos tuag aton ni! – dy anrheg i ni ydy’r Mab rwyt ti’n ei garu.

Cawson ni'n gollwng yn rhydd am fod marwolaeth Iesu ar y groes wedi gwneud maddeuant ein pechodau yn bosib. Dyna lle dŷn ni'n gweld mor anhygoel o hael rwyt ti wedi bod tuag aton ni! Tywalltais dy haelioni arnon ni, a rhoi doethineb a synnwyr i ni. Rhannais dy gynllun dirgel gyda ni. Y dirgelwch ydy bod y Meseia yn byw yn y rhai sy’n credu ynot ti; a dyna'r hyder sydd gan Gristnogion, y byddan nhw’n rhannu yn y pethau gwych sydd i ddod!

Amen.